Bekende kwaito-musikant Mandoza oorledeDie bekende kwaito-musikant, Mandoza. EWN berig ŉ familielid van Mandoza, wie se regte naam Mduduzi Tshabalala is, het die musikant se dood bevestig. Dit is nie duidelik of hy by die huis of in die hospitaal dood is nie. Maroela Media het vroeër berig Mandoza het die afgelope tyd om sy lewe geveg nadat breinkanker by hom gediagnoseer is. Volgens berigte het hy in Mei 2015 siek geword. Hy en sy vrou, Mpho, het egter die nuus stilgehou omdat hulle “wou fokus op sy beterskap”. Mandoza het in April vanjaar aangekondig hy is kankervry. Die kanker het daarna egter na sy brein versprei. Boodskappe van hartseer en medelye het Sondag op sosiale media ingestroom en #RIPMandoza was een van die top-10 gebruikte hutsmerke op Twitter. Die musikant het in 2000 multi-platinumstatus verwerf met sy album Nkalakatha.